Document ID: 32006D0142

ODLOČBA KOMISIJE
z dne 17. februarja 2006
o finančni pomoči Skupnosti za leto 2006 za nekatere referenčne laboratorije Skupnosti pri odkrivanju bioloških tveganj na veterinarskem področju javnega zdravstvenega varstva
(notificirano pod dokumentarno številko C(2006) 328)
(Besedila v španskem, francoskem, nizozemskem in angleškem jeziku so edina verodostojna)
(2006/142/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1), in zlasti člena 28(2) Odločbe,
ob upoštevanju naslednjega:
(1)
Odločba 90/424/EGS določa, da Skupnost prispeva k izboljšanju učinkovitosti veterinarskih pregledov tako, da referenčnim laboratorijem dodeli finančno pomoč. Vsak referenčni laboratorij, imenovan za takega, lahko v skladu z veterinarsko zakonodajo Skupnosti prejme pomoč Skupnosti pod nekaterimi pogoji.
(2)
Uredba Komisije (ES) št. 156/2004 z dne 29. januarja 2004 o finančni pomoči Skupnosti referenčnim laboratorijem Skupnosti na podlagi člena 28 Odločbe 90/424/EGS (2) določa, da se finančni prispevek Skupnosti dodeli, če se odobreni delovni programi izvajajo učinkovito in če upravičenci v določenem roku predložijo vse potrebne informacije.
(3)
Komisija je ocenila delovne programe in ustrezne okvirne proračune, ki so jih referenčni laboratoriji Skupnosti predložili za leto 2006.
(4)
Zato se finančna pomoč Skupnosti od 1. januarja 2006 dodeli referenčnim laboratorijem Skupnosti, ki so imenovani za opravljanje dela in nalog iz Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (3) in Uredbe (ES) št. 999/2001 Evropskega parlamenta in Sveta z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (4).
(5)
Poleg finančne pomoči Skupnosti je treba dodatno pomoč dodeliti tudi za organizacijo delavnic na območjih, ki so v pristojnosti referenčnih laboratorijev Skupnosti.
(6)
Uredba (ES) št. 156/2004 določa pravila o upravičenosti za delavnice, ki jih organizirajo referenčni laboratoriji Skupnosti. Poleg tega omejuje finančno pomoč na največ 30 udeležencev na delavnico. Odstopanja od navedene omejitve je treba odobriti enemu referenčnemu laboratoriju Skupnosti, ki potrebuje podporo za udeležbo več kot 30 oseb, da se doseže najboljši izid delavnice.
(7)
Od laboratorija Laboratorio de Biotoxinas Marinas, Agencia Española de Seguridad Alimentaria (Ministerio de Sanidad y Consumo), Vigo, Španija, ki je bil z Uredbo (ES) št. 882/2004 imenovan za referenčni laboratorij Skupnosti za spremljanje morskih biotoksinov, je bilo zahtevano, da k svojemu letnemu delovnemu programu doda projekt, ki bo podprl razvoj politike varne hrane Skupnosti in sprejemanje pravnih aktov na področju odkrivanja in spremljanja morskih biotoksinov, kjer je treba določiti standarde za odkrivanje nekaterih morskih biotoksinov, da se zagotovijo dodatne metode odkrivanja.
(8)
Na podlagi člena 3(2) Uredbe Sveta (ES) št. 1258/1999 z dne 17. maja 1999 o financiranju skupne kmetijske politike (5) se veterinarski ukrepi in ukrepi zdravstvenega varstva rastlin, ki se izvajajo v skladu s predpisi Skupnosti, financirajo iz Jamstvenega oddelka Evropskega kmetijskega usmerjevalnega in jamstvenega sklada. Za finančni nadzor se uporabljata člena 8 in 9 Uredbe (ES) št. 1258/1999.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Finančna pomoč, odobrena Španiji za delo in naloge na podlagi Uredbe (ES) št. 882/2004
1. Skupnost dodeli finančno pomoč Španiji za delo in naloge iz člena 32 Uredbe (ES) št. 882/2004, ki jih bo pri spremljanju morskih toksinov opravljal Laboratorio de Biotoxinas Marinas, Agencia Española de Seguridad Alimentaria (Ministerio de Sanidad y Consumo), Vigo, Španija.
Za obdobje od 1. januarja 2006 do 31. decembra 2006 navedena finančna pomoč ne sme presegati 360 000 EUR.
Glede na najvišji znesek iz drugega pododstavka in brez poseganja v roke iz člena 2 Uredbe (ES) št. 156/2004 je znesek v višini 140 000 EUR namenjen projektu, v okviru katerega bo potekala proizvodnja referenčnih materialov za odkrivanje saksitoksina in sorodnih spojin, okadaične kisline in sorodnih spojin, azaspiracidov, pektenotoksinov, palitoksinov, spirolidov in jesotoksinov ter se neposredno dodeli referenčnemu laboratoriju Skupnosti za spremljanje morskih biotoksinov v kraju Vigo pod pogojem, da:
(a)
se vsak mesec pošljejo vmesna poročila o napredku projekta;
(b)
se najpozneje 31. decembra 2006 pošlje osnutek poročila;
(c)
se do 31. marca 2007 pošlje končno poročilo, kateremu se priložijo dokazila o nastalih stroških.
2. Poleg največjega zneska iz odstavka 1 Skupnost dodeli Španiji finančno pomoč za organizacijo delavnice, ki jo bo vodil laboratorij iz odstavka 1. Navedena pomoč ne sme presegati 30 000 EUR.
Člen 2
Finančna pomoč, odobrena Franciji za delo in naloge na podlagi Uredbe (ES) št. 882/2004
1. Skupnost dodeli finančno pomoč Franciji za delo in naloge iz člena 32 Uredbe (ES) št. 882/2004, ki jih bo pri analizah ter preskušanju mleka in mlečnih izdelkov opravljal Laboratoire d'Etudes et de Recherches sur la Qualité des Aliments et sur les Procédés Agro-alimentaires agencije Agence Française de Sécurité Sanitaire des Aliments, Maisons-Alfort, Francija.
Za obdobje od 1. januarja 2006 do 31. decembra 2006 navedena finančna pomoč ne sme presegati 145 000 EUR.
2. Poleg največjega zneska iz odstavka 1 Skupnost dodeli Franciji finančno pomoč za organizacijo delavnice, ki jo bo vodil laboratorij iz odstavka 1. Navedena pomoč ne sme presegati 27 000 EUR.
Člen 3
Finančna pomoč, odobrena Nizozemski za delo in naloge na podlagi Uredbe (ES) št. 882/2004
1. Skupnost dodeli finančno pomoč Nizozemski za delo in naloge iz člena 32 Uredbe (ES) št. 882/2004, ki jih bo pri analizah in preskušanju zoonoz (salmonele) opravljal Rijksinstituut voor Volksgezondheid en Milieu (RIVM), Bilthoven, Nizozemska.
Za obdobje od 1. januarja 2006 do 31. decembra 2006 navedena finančna pomoč ne sme presegati 305 000 EUR.
2. Poleg največjega zneska iz odstavka 1 Skupnost dodeli Nizozemski finančno pomoč za organizacijo delavnice, ki jo bo vodil laboratorij iz odstavka 1. Navedena pomoč ne sme presegati 28 000 EUR.
Člen 4
Finančna pomoč, odobrena Združenemu kraljestvu za delo in naloge na podlagi Uredbe (ES) št. 882/2004
1. Skupnost dodeli finančno pomoč Združenemu kraljestvu za delo in naloge iz člena 32 Uredbe (ES) št. 882/2004, ki jih bo pri spremljanju virusne in bakteriološke okuženosti školjk opravljal Centre for Environment, Fisheries and Aquaculture Science, Weymouth, Združeno kraljestvo.
Za obdobje od 1. januarja 2006 do 31. decembra 2006 navedena finančna pomoč ne sme presegati 263 000 EUR.
2. Poleg največjega zneska iz odstavka 1 Skupnost dodeli Združenemu kraljestvu finančno pomoč za organizacijo delavnice, ki jo bo vodil laboratorij iz odstavka 1. Navedena pomoč ne sme presegati 30 000 EUR.
Člen 5
Finančna pomoč, odobrena Združenemu kraljestvu za delo in naloge na podlagi Uredbe (ES) št. 882/2004 in Uredbe (ES) št. 999/2001
1. Skupnost dodeli finančno pomoč Združenemu kraljestvu za delo in naloge iz poglavja B Priloge X k Uredbi (ES) št. 999/2001, ki jih bo pri spremljanju transmisivnih spongiformnih encefalopatij opravljala Veterinary Laboratories Agency, Addlestone, Združeno kraljestvo.
Za obdobje od 1. januarja 2006 do 31. decembra 2006 navedena finančna pomoč ne sme presegati 731 000 EUR.
2. Poleg največjega zneska iz odstavka 1 Skupnost dodeli Združenemu kraljestvu finančno pomoč za organizacijo delavnic, ki jih bo vodil laboratorij iz odstavka 1. Navedena pomoč ne sme presegati 70 000 EUR.
3. Z odstopanjem od člena 4(1) Uredbe (ES) št. 156/2004 ima laboratorij iz odstavka 1 pravico zahtevati finančno pomoč za udeležbo največ 50 oseb na eni od delavnic iz odstavka 2 tega člena.
Člen 6
Naslovniki
Ta odločba je naslovljena na Kraljevino Španijo, Francosko republiko, Kraljevino Nizozemsko in Združeno kraljestvo Velika Britanija in Severna Irska.
V Bruslju, 17. februarja 2006

Labels: 7
0
18
15